Australian katolinen kirkko ei aio noudattaa pyyntöä, jonka mukaan pappien pitäisi ilmoittaa lasten hyväksikäytöstä eteenpäin poliisille, jos kuulevat niistä ripittäytymisen yhteydessä.

Kirkon johto teki linjauksen asiasta perjantaina, mutta vannoi samalla, ettei kirkon synkkää lasten hyväksikäyttötapauksia peittelevää menneisyyttä enää toisteta.

Kirkko perusteli päätöstä sillä, että se haluaa pitää kiinni ripittäytymisen luottamuksellisuudesta. Johdon tiedotteen mukaan lapset ovat enemmän turvassa, jos pappeja ei pakoteta ilmoittamaan ripittäytymisestä eteenpäin.

Australian katolisen kirkon ylintä toimielintä johtava arkkipiispa Mark Coleridge sanoi, että luottamuksellisuus on osa katolisen kirkon uskonnollista elämää.

Kirkon kannanotto on vastaus Australiassa viime vuonna valmistuneeseen tutkimukseen lasten hyväksikäytöstä erilaisissa yhteiskunnallisissa laitoksissa.

Tutkimusta tehneeseen toimikuntaan otti yhteyttä yli 15 000 ihmistä, jotka kertoivat kokemistaan kauheuksista esimerkiksi kirkoissa, lastenkodeissa ja kouluissa.

Lapsiin kohdistuneita hyväksikäyttötapauksia on tullut ilmi ympäri maailmaa, muun muassa Yhdysvalloissa, Chilessä ja Irlannissa.

Lue lisää:

Paavi ei halunnut kommentoida hyväksikäytöstä syytetyn McCarrickin tapausta

Vatikaanin entinen Yhdysvaltain-lähettiläs syyttää paavia silmien ummistamisesta kardinaalin hyväksikäyttösyytteisiin

Irlannin pääministeri suomi paavia katolisen kirkon hyväksikäyttöskandaalista: "Sanojen pitää muuttua teoiksi"

Irlanti kärsii kroonisesta pappipulasta – Skandaalien tahrima katolinen kirkko ei houkuttele nuoria alalle

Aiheesta muualla:

Australia abuse inquiry: Catholic Church rejects call to overhaul confession (siirryt toiseen palveluun)

Lähteet: Reuters, AFP